Publication: Magyar Közlöny
Issue: MK-2000-98 (Year: 2000, Number: 98)
Era: 1990-2004
Section: a 168/2000. (IX. 29.) Korm. rendelethez
Paragraph Index: 108

1. A képzési cél Az 1. számú melléklet 1. pontjára is tekintettel olyan széles körű általános műveltséggel, valamint magas szintű szaktudományi, gyógypedagógiai ismeretekkel, elméleti és gyakorlati tudással rendelkező szakemberek képzése, akik képesek a nehezen nevelhető és inadaptált gyermekek és fiatalkorúak nevelésében az eredményes szocializáció elősegítésére, a beilleszkedési, viselkedési és teljesítményzavarok felismerésére, diagnosztizálására, csökkentésére a közoktatási intézmények mellett mindazokon a nevelési színtereken (mint például bölcsődék, csecsemőotthonok, kórházak, egészségügyi gyermekotthonok, gyermekideggondozók, neuropszichiátriai szakrendelők, sérülésspecifikus bentlakásos intézetek, nevelőintézetek, javítóintézetek, gyermekjóléti szakszolgálatok, gyermek- és ifjúságvédő intézetek, nevelőszülői tanácsadó hálózat, gyermekotthonok, szociális intézmények, rehabilitációs foglalkoztatók, játék- és művelődési házak, szabadidőközpontok), ahol a gyermekek, ifjak és felnőttek eredményes szocializációját hátráltató biológiai, pszichikus és szociális ártalmak beilleszkedési, viselkedési és teljesítményzavarokban jutnak kifejezésre. 1.1. A tanári szakágon az 1. számú melléklet 1. pontjában foglaltak az e szakterületre alkalmazva érvényesek, azzal a kiegészítéssel, hogy a képzés felkészítést nyújt a tanulásszervezés, szabadidős, kollégiumi és egészséges életmódra nevelés területén a közoktatási intézmények magasabb évfolyamain is. 1.2. A terapeuta szakágon az 1. számú melléklet 1. pontjában foglaltak az e szakterületre alkalmazva érvényesek.

Source: https://magyarkozlony.hu/hivatalos-lapok/770bfd1fb6f5cc7e48956fc22d477ab97efd38ef/dokumentumok/aab4c94c7192409007a64e499b5111c37b439a53/letoltes